runetrust/blame-folketinget-dk huggingface dataset:
Hans Kristian Skibby (DD), 2023-04-20:
Nogle af de tons, der skal findes, er jo bl.a. i forbindelse med ændret adfærd, og ændret adfærd kommer naturligvis, hvis efterspørgsel og udbud ændrer sig.
Nu skal ordføreren jo heller ikke bestemme, hvad for nogle ord jeg bruger i min taletid.
Det bestemmer jeg sådan set selv.
Men det ændrer bare ikke på, at man har lavet en aftale, der ikke engang indbefatter, at man skal have et varieret udbud af ladeinfrastruktur, sådan at dem, der formaster sig til at købe en elbil, som i øvrigt er væsentlig dyrere end en dieseldreven bil, så også har et sted at lade deres biler op.
Jeg synes, det burde være common sense – det burde det altså være.
Jette Gottlieb (EL), 2023-04-20:
Jeg synes også, vi må tale lidt om fantasi, for vi konstaterer nu, og det er vi vist enige om, at en af de helt store CO 2 -udledere er fra den tunge lastbiltrafik, og når der så kommer et incitament til at føre godset over på bane, som der bl.a. ligger i den her aftale, hvad er der så i vejen for, at det sker?
Nu blev Herning og Grenaa nævnt, men der er altså jernbaner i både Herning og Grenaa, og der kører altså godstrafik til både Herning og Grenaa, og var det så ikke en idé at føre noget af det gods over på bane, så der kun er de korte distancer tilbage at køre lastbil på?
Så bliver afgiften heller ikke så høj for vognmanden.
Hans Kristian Skibby (DD), 2023-04-20:
Man kunne jo starte med at lave en beregning af, hvor meget af den samlede danske vareeksport og levering internt i Danmark fylder i 20- og 40-fodscontainere, som bliver transporteret på jernbane til feederskibe i Bremerhaven, Hamborg eller andre steder.
Jeg tror bare, at fru Jette Gottlieb ville komme frem til den overraskende konklusion, at alt det gods simpelt hen ikke kan være på de danske jernbaner.
Vi er afhængige af lastvogne.
Det kan ikke være på vores jernbaner, medmindre Enhedslisten kan finde tilstrækkelig mange milliarder til endnu flere tog, som så kan køre rundt.
Men så skal der også nogle flere skinner til, og der skal eksproprieres en ganske stor, betydelig del af ejendomme i Danmark for at lave alle de nye jernbanestrækninger, som Enhedslisten gerne vil have.
Man kan i hvert fald ikke gøre det ved at sige, at man stemmer for det her lovforslag, for det flytter ikke kørslen.
Kørslen i de her lastbiler bliver ikke flyttet, inden der er nogle alternativer til, hvordan de skal transportere deres gods.
Der kommer bare en afgift, og den er Enhedslisten jo så fortaler for, og al respekt for det, men det flytter bare ikke de dieseldrevne lastbiler væk fra vores veje, når man skal til Grenaa, til Skagen eller til Herning.
Der kommer ikke ret mange færre dieselbiler i 2024, 2025 og 2026, for de kan simpelt hen ikke få det udstyr, der skal til for at blive transmogriffet til at køre på el.
Mange af tingene findes ikke; de skal udvikles.
Og hvis de så skulle være så heldige at være nogle af dem, der blev skrevet op til en ny eldrevet storgodslastbil – der er måske halvandet års ventetid på sådan en fætter – skal de jo også have den ud at køre.
Og hvis ikke de kan få noget strøm på den, ja, så kører man jo 130 km, og så holder man stille.
Derfor er det, man er ude i, jo lidt af et vådeskud.
Det her flytter i hvert fald ikke noget i forhold til den grønne omstilling.
Sigurd Agersnap (SF), 2023-04-20:
Jeg ved ikke, om det, jeg fik svaret i første omgang, var helt uklart, men det, jeg siger, er jo, at man skal betale for den forurening, man laver.
Og den forurening, der er ved, at man får leveret mange varer, vil der selvfølgelig også være forbrugere der skal betale for.
Det betyder ikke, at vi skal tilbage til den tid, hvor man skal ned i butikken for at prøve tøj, men det betyder, at man skal betale for den forurening, man påvirker samfundet med, og at man også skal tænke over, hvor stor en forurening man pålægger samfundet.
Hans Kristian Skibby (DD), 2023-04-20:
Jeg vil egentlig gerne spørge ordføreren om lidt af det samme, som jeg også har været inde på over for andre ordførere, så det kommer måske ikke som nogen overraskelse, altså om SF i de forhandlinger, der har været, på noget tidspunkt har haft en bekymring eller rejst nogle forslag, i forhold til at det er uhensigtsmæssigt, at man nu indfører en ny skat, som jo allerede i 2025 giver et nettoprovenu på godt 1 mia. kr. efter tilbageløb og alt muligt andet, uden at man sætter en eneste krone af til ladeinfrastruktur.
Har SF udfordret den beslutning, som er med i den her besynderlige aftale?
Sigurd Agersnap (SF), 2023-04-20:
Jeg kan jo ikke redegøre for hele forhandlingsperioden, og noget af det foregik også, før jeg sad i Folketinget.
Men jeg kan jo sige, at det grundlæggende er SF's politik, at vi skal understøtte den grønne omstilling af vejtransporten og understøtte den teknologi, der skal være der i fremtiden.
Så jeg mener også, det er en helt fair indvending at sige, at der er et behov for at udbygge ladeinfrastrukturen, og at der er et behov for, at vi i Klima-, Energi- og Forsyningsministeriet kigger på, om der er den nødvendige kapacitet i vores elnet de steder, hvor lastbilerne skal lade op, og om der er de rigtige ladere.
Jeg mener bare ikke, at det står i modsætning til det at kunne lave en aftale om, at forureneren betaler.
Hans Kristian Skibby (DD), 2023-04-20:
Jeg synes ikke rigtig, ordføreren svarer på mit spørgsmål.
For der har jo været nogle forhandlinger, også nu her, mens ordføreren har været medlem af Folketinget, og den er indgået her i marts måned, og det er ikke så længe siden.
Jeg spørger så, om SF har rejst problematikken med, at man laver en ny skat, som allerede i 2025 giver et nettoprovenu på over 1 mia. kr., som sikkert skal bruges på alt muligt andet, men at man så ikke sætter så meget som en bøjet femøre af til at implementere nye systemer, i forhold til at der naturligvis skal være en udbredt grad af service med hensyn til at få opladet de her mange biler, der kommer på markedet – ikke en eneste krone har man sat af til det.
Har SF problematiseret det eller stillet forslag om, at det skulle være med?
Sigurd Agersnap (SF), 2023-04-20:
Det, jeg prøvede at svare, er, at vi ikke har blandet det ind i de her forhandlinger, fordi vi mener, at det hører til i et andet spor.
Men det betyder ikke, at vi ikke er enige i det, og det er egentlig også det, jeg hører
de andre aftaleparter har svaret, altså at der skal laves et spor i Klima-, Energi- og Forsyningsministeriet om, hvordan man kan sikre penge til ladeinfrastruktur.
Og det er også SF's politik.
Peter Kofod (DF), 2023-04-20:
Tak for det.
Jeg vil da gerne anerkende Socialistisk Folkeparti for den aftale, man har lavet her.
Jeg er meget uenig i den, men hvis man er folkesocialist, kan man vel godt være ret godt tilfreds.
Det synes jeg jo ikke jeg ville have været, hvis jeg havde været socialdemokrat eller Venstrevælger, men fred nu være med det.
Det, jeg gerne vil spørge ordføreren ind til, var den del af ordførertalen, hvor ordføreren nævnte roadpricing.
Ser Socialistisk Folkeparti den her aftale som startskuddet på et skattesystem, når det kommer til transport og også persontransport, hvor vi har roadpricing som et grundlag?
Sigurd Agersnap (SF), 2023-04-20:
Vi ser i hvert fald det system, som ligger til grund for roadpricing i vejtransport, som et system, der også kan udbredes til andre dele af vores transportsektor.
Det er jo ikke nogen hemmelighed, at SF er for, at man indfører en roadpricing også på det almindelige vejnet, og der synes vi, at det system, man får udviklet her, også må kunne anvendes til det.
Med hensyn til om det er en forløber, er det jo nogle forhandlinger, vi også skal have med andre partier.
Men det er klart, at det vil gøre det lettere at indføre et roadpricingsystem, fordi man så har systemet med den tunge vejtransport.
Peter Kofod (DF), 2023-04-20:
Det er jo lige præcis den del, jeg synes er principielt interessant: at man her udruller teknologi, der i fremtiden vil kunne blive brugt til roadpricing, og at man har kunnet få Venstre, Danmarks Liberale Parti, og Socialdemokratiet til at hoppe på krogen, vel vidende at det lige præcis er deres vælgere og de mennesker, de repræsenterer, der kommer til at sidde med nogle enorme udfordringer.
Så jeg tror egentlig bare, jeg vil sige tak for svaret og anerkende SF igen, men jeg vil jo altså stadig væk sige, at jeg ærgrer mig over det her lovforslag.
Sigurd Agersnap (SF), 2023-04-20:
Vi har jo samlet set en beskatning på biltransporten, som helt sikkert kunne være smartere, hvis man indførte roadpricing.
Så kan man have forskellige holdninger til, om det skulle betyde skattelettelser på andre områder.
Det er jeg ikke sikker på vi mener i SF.
Men roadpricing er jo noget, langt de fleste, også DI Transport, anbefaler som en bedre beskatning generelt.
Så jeg synes, det er en besynderlig position, hvis det er Dansk Folkepartis position, at man principielt er imod roadpricing, for det vil jo optimere vores skattesystem.
Mai Villadsen (EL), 2023-04-20:
Tak for det.
Jeg kan forstå, at Danmarksdemokraterne går ind for klimaloven og 70-procentsmålsætningen.
Men jeg kan samtidig forstå, at Danmarksdemokraterne ikke synes, at den her afgift skal være der – en afgift, som bidrager til, at vi når vores klimamål.
Derfor er mit spørgsmål egentlig meget enkelt: Hvordan vil Danmarksdemokraterne så opnå 70-procentsmålsætningen?
Jeg har svært ved se, at man så vil kunne nå det.
Rasmus Jarlov (KF), 2023-04-20:
Med vejafgiften her bryder Venstre jo med sit eget skattestop, som går ud på, at man ikke vil indføre nye skatter og afgifter, medmindre pengene føres tilbage, og det gør de ikke her.
Det er bare en ekstra skat; pengene går i statskassen.
Der er ikke nogen kompensation til de her vognmænd, som bliver udsat for den her meget, meget store ekstraudgift.
Så er det bare, at jeg vil spørge, om Venstres skattestop kun gælder, indtil man får tilbudt ministerbiler, og om det også vil være sådan fremover.
Har Venstre nu enten opgivet sit skattestop, eller er der den passus i forhold til Venstres skattestop, at det gælder, medmindre man får et tilbud om at få nogle ministerposter?
Og er det det, borgerne skal regne med fremover?
Kim Valentin (V), 2023-04-20:
Jo, det er i hvert fald en del af ligningen.
Jeg kan faktisk ikke lige huske, om det er en tredjedel, men ja, det indgår.
Vi har ikke fundet det hele, og vi er nødt til at finde noget mere; det bekræfter jeg.
Jette Gottlieb (EL), 2023-04-20:
Tak for det.
Jeg vil bare spørge, om ordføreren kan bekræfte, at en af de sikreste måder, man kan nedbringe den tunge vejtrafik på, er, at man overfører gods til bane i stedet for.
Det er jo et af de elementer, der også ligger i det, men som der ikke tales så meget om, altså at hvis man overfører gods til bane, får man altså transporteret det gods, som man ønsker at transportere, ovre i en anden transportform, som er mindre CO 2 -belastende.
Anders Kronborg (S), 2023-04-20:
Der er ingen tvivl om, at gods på bane naturligvis også har en meget, meget positiv indvirkning på miljøet og klimaet.
Det er det her specifikke i forhold til en afgift på vejnettet i Danmark, og der er ingen tvivl om, at afgifter er regulerende; det kan skabe nogle incitamenter til at skifte over til en grøn transportform.
Så isoleret set i forhold til den aftale på skatteområdet, som jeg står her og præsenterer og forholder mig til, tror jeg, det er meget klogt og meget ambitiøst, at vi har spændt buen efter, at vi beskatter dem, der forurener, og så skaber vi nogle økonomiske incitamenter, der gør, at det faktisk kan betale sig at skifte til et køretøj, der kører på grønne drivmidler.
Jette Gottlieb (EL), 2023-04-20:
Ja, det er godt, at ordføreren jo også tager bredden med.
Men jeg vil lige nævne, at ordføreren faktisk i sin tale sagde, at det også handler om ulykker, støj, luftforurening, for ikke at snakke om slid på vejene.
Så det taler også for den form for omstilling, som der klart er incitament til i den her måde at lave vejafgift på, og det er jo en af grundene til, at den her vejafgift er så vigtigt et nybrud, at vi får det sat på skinner.
Anders Kronborg (S), 2023-04-20:
Det er jeg fuldstændig enig i, og selv om jeg er fra Jylland og valgt i Jylland, tager jeg jo også de trængselsproblemer, som der er i hovedstadsområdet, utrolig seriøst.
Jeg tager de støjproblemer utrolig seriøst; det vil jeg på ingen måde negligere.
Det er klart, at der synes jeg også, det er rimeligt, at når vi får at vide, at der faktisk er en underbeskatning af den her tunge transport, så er vi faktisk også med til at rette op på det.
For det er klart, at uanset hvor man er barn henne i Danmark, bør man vokse op i et sundt klima, hvor man kan trække vejret, og vi ved jo netop, at partikler i luften kan være med til at fremkalde kræft og andre livstruende sygdomme.
Rasmus Jarlov (KF), 2023-04-20:
Hr. Anders Kronborg, det bliver en lidt lang valgperiode, hvis vi, hver gang regeringen fremsætter et lovforslag, skal høre på, at det er en bred aftale, fordi Venstre og Moderaterne også er med.
Jeg håber, hr. Anders Kronborg kan se, at det åbenlyst er noget vrøvl.
Derudover kunne jeg godt tænke mig lige at få svar på, hvordan det var svar på spørgsmålet fra hr. Hans Kristian Skibby om, at der ikke bliver opsat nogen ladestandere, at man skal rejse til Grønland og kigge på indlandsisen, hvis man er i tvivl om klimaforandringerne.
Kunne vi ikke lige få svar på spørgsmålet om, hvorfor der ikke er noget om ladestandere i aftalen?
Anders Kronborg (S), 2023-04-20:
Det er jo, fordi det her er en aftale, som er fremsat af Skatteministeriet og handler om skat i forhold til vejafgift.
Og det, der bare er svaret på det her, er, at der jo i hovedaftalen er en strategi for, at der skal være grønne drivmidler, og at det skal være muligt i forhold til grønne drivmidler.
Så jeg forventer helt tydeligt, at når vi når frem til 2025, så er der også et større udbud i forhold til at kunne tanke de her lastbiler, som kører på grønne drivmidler.
Det er også derfor, at der kommer nogle helt klare budskaber fra transportministeren i den kommende tid, og det synes jeg jo at vi skal følge tæt.
Så vil jeg bare til allersidst sige til hr. Rasmus Jarlov, at det er muligt, at han ikke mener, at det er bredt, fordi Venstre og Moderaterne er med i en aftale, men når man ser på spændet herinde, så kalder vi det jo sådan historisk og normalt en bred aftale, hvis der er ti partier med i en aftale fra til højre for midten og så helt ud til den yderste venstrefløj.
Og der synes jeg jo bare, at det er fornemt, at så mange partier vil tage ansvar for en grøn og ambitiøs aftale.
Rasmus Jarlov (KF), 2023-04-20:
Jeg ved næsten ikke, om jeg skal kommentere på det.
Men altså, selvfølgelig er det ikke en bred aftale, når det kun er regeringen og venstrefløjen, som er med.
Altså, en bred aftale kræver også, at der er nogle fra højrefløjen, som synes, det er en god aftale.
Jeg kan jo ikke bestemme, hvordan hr. Anders Kronborg skal bruge begreberne, men jeg synes i hvert fald, at det bliver en lang valgperiode, hvis vi, hver gang regeringen fremsætter noget, skal høre på, at fordi Venstre, som er et borgerligt parti, er med, så har man en bred aftale.
Anders Kronborg (S), 2023-04-20:
Det står jo altid Konservative frit for at hjælpe med at gøre aftalen endnu bredere.
Det forstår jeg så hr. Rasmus Jarlov ikke ønsker, men jeg synes jo omvendt, at hr. Rasmus Jarlov skylder nogle svar.
Det kan vi jo så spørge hr. Rasmus Jarlov om, når han kommer op på talerstolen, for et er at påberåbe sig at være et grønt parti, men når der så kommer noget, der koster nogle penge, så vil man ikke være med.
Så man er jo også nødt til selv at fremlægge nogle klare initiativer, med hensyn til hvordan reduktionen så skal ske i forhold til CO 2 -udledningen i Danmark for at nå de ambitionsmål, som man i hvert fald nævner i sine skåltaler.
Nu skal jeg jo ikke stille spørgsmål tilbage til Nye Borgerlige, men jeg forstår det nærmest sådan, at vi ikke må lave noget som helst på den grønne omstilling, hvis det kommer til at genere nogle, der bor vest for Valby Bakke.
Der må jeg bare sige, at jeg synes, piben har fået en noget anden lyd.
Nu sad jeg i sidste periode og var med til at forhandle den her brede landbrugsaftale i Folketinget.
Den er jeg utrolig stolt af, og der oplevede jeg faktisk, at Nye Borgerlige tog et medansvar for den aftale.
Der blev taget et ansvar fra Nye Borgerlige hen over midten og til Enhedslisten, og i den aftale er der altså også nogle ting, der belaster det, man kalder yderområderne og Vandkantsdanmark.
Peter Kofod (DF), 2023-04-20:
I den her debat har der jo været masser af bekymrede vognmænd ude at advare om det, regeringen har lagt frem her – vognmænd, der har været bekymret for, hvor det vil stille dem i den hårde konkurrence, der jo er på transportområdet.
Det forestillede jeg mig jo i hvert fald også at Socialdemokratiet ville tage meget alvorligt, altså når det kommer til social dumping.
Er mange af de ting, der er sagt i debatten, ikke noget, der bekymrer et arbejderparti som Socialdemokratiet?
Jeppe Bruus (S), 2023-04-20:
Ja, det er naturligt, at når vi har ophævet overenskomsten, så skal vi have Rusland på listen.
Anders Kronborg (S), 2023-04-20:
Tusind tak for ordet.
Så vil jeg se, om jeg kan bruge de 5 minutter, jeg har til rådighed, for også at illustrere, at jeg kender indholdet i lovforslaget.
Jeg tror, jeg var tæt på de 5 minutter i forhold til det sidste lovforslag, vi også behandlede, men det er jo det, vi har til rådighed her på Folketingets talerstol.
Det er utrolig vigtigt, at vi kommer i mål med den grønne omstilling, både i forhold til vores klode, men så sandelig også i forhold til vores næste generation.
Vores børn og børnebørn skal også vokse op på en klode, hvor man kan trække vejret, hvor man kan leve, og hvor vi kan se, at naturen har det godt.
Det er vigtigt, at den grønne omstilling indbefatter samtlige dele af vores samfund, også den tunge vejtransport, og derfor er det, vi behandler her, en vigtig del af det at nå klimalovens mål om 70 procents reduktion af drivhusgasser inden 2030 og også nå regeringens mål om at fremrykke klimaneutralitet i 2045 frem for det oprindelige fastsatte mål om klimaneutralitet i 2050.
Hvis vi skal nå i mål, er det vigtigt, at alle sektorer bidrager.
Det gælder også den tunge vejtransport.
Det omfattede vejnet vil i perioden på 3 år regnet fra den 1. januar 2025 udgøre størstedelen af selve statsvejnettet.
Det princip, der er lagt til grund i den her aftale, er i virkeligheden så smukt, at det er forureneren, der betaler, hvorfor man vil se, at de lastbiler, der udleder CO2, også er dem, der betaler mest, og så er der lagt det incitament ind i forhold til ellastbiler, så de selvfølgelig betaler en mindre afgift.
Afgiften på lastbiltrafikken er i dag fastsat betydelig under de såkaldte samfundsøkonomiske omkostninger, som opstår gennem lastbilernes slid på infrastrukturen: Det kan være ulykker, det kan være, og det er jo noget, vi især hører her fra hovedstadsområdet, bekymringer for bl.a. Gladsaxeområdet i forhold til støj på vejnettet, og det kan være luftforurening, som i nogle kommuner er betragtelig, bl.a. kan man have svært ved at placere daginstitutioner tæt på vejnettet, fordi der simpelt hen er for mange partikler i luften.
Det er klart, at det har en samfundsøkonomisk udgift, og der er det også helt rimeligt, at man er med til at betale og blive beskattet i forhold til nogle af de omkostninger.
Sluttelig vil jeg sige, at jeg synes, at vi med vedtagelsen af lovforslaget sender et stærkt signal om, at udenlandske lastbiler også beskattes på tilsvarende vis i forhold til de danske, og det vil sige, at der, om man så må sige, kommer et samlet bidrag.
Jeg vil også gerne udtrykke, at jeg på branchens vegne er glad for, at den her aftale nu er blevet endnu mere bred, efter vi har fået en bred regering i Folketinget.
Så stor ros til aftalepartierne helt ude fra Enhedslisten over midten og ud til Venstre.
Jeg synes virkelig, det er en progressiv aftale, som vi har lavet.
Hans Kristian Skibby (DD), 2023-04-20:
Tak, hr. formand, og tak til ordføreren for en sådan set god tale, om end jeg jo synes, det er utrolig trist, at indholdet var det, det var.
Derfor kan talen jo sådan set være god nok.
Ordføreren og Socialdemokraterne er øjensynlig meget stolte over den her aftale, men der er måske mange ude i kongeriget Danmark, der går og tænker lidt på, hvordan det dog skal gå.
Nu tager jeg eksempelvis udgangspunkt i de offentligt tilgængelige ladestandere.
Ved ordføreren, hvor mange ladestandere til lastbiler der er, som er offentligt tilgængelige i dag?
Anders Kronborg (S), 2023-04-20:
Ja, det ved jeg godt.
Som jeg har hørt det, er der én stor ladestander, og det er også derfor, at vi har en transportminister, der lige om lidt fremlægger en strategi i forhold til drivmidler.
Det er en strategi, der bliver taget utrolig seriøst i ministeriet, og vi har i aftalekredsen også aftalt, at vi følger det her tæt, og vi mødes derfor også en gang hvert halve år og følger op på den her aftale.
Men jeg er også nødt til at sige til hr. Hans Kristian Skibby, at den grønne omstilling aldrig nogen sinde bare må være noget, der bliver reduceret til skåltaler, eller noget, som vi taler om ved festlige lejligheder, men at det også kræver, at alle brancher bidrager i forhold til den grønne omstilling, og jeg er helt overbevist om, at den her branche også vil bidrage til den grønne omstilling.
Vi kommer til at se mange flere elkøretøjer på de danske veje, og jeg synes, der er et godt princip i, at det er forureneren, der er med til at betale.
Og når vi faktisk både kan se, at der – om man så må sige – har været en underbeskatning i forhold til de følgeomkostninger, der har været i forhold til den tunge transport, og vi også kan se, at der er nogle af de her biler, der virkelig forurener, så synes jeg også, at det er en god aftale.
Hans Kristian Skibby (DD), 2023-04-20:
Ja, og det er så der, hvor det stritter fuldstændig.
Altså, den aftale, som ordføreren nu har stået og rost, indeholder nul komma nul initiativer omkring flere ladestandere til lastbiler med offentlig tilgængelighed i kongeriget Danmark – 0 pct., ingenting – og det er altså noget, der skal gælde fra den 1. januar 2025.
Der kører rigtig mange lastbiler i Danmark.
Jeg er selv uddannet speditør, og jeg har måske derfor også lidt en forudindtagethed i forhold til at vide, hvor vigtigt godskørsel er for Danmark.
Men kan ordføreren ikke også selv se, at det stritter fuldstændig, når man i sådan en aftale ikke får sikret en finansiering af ladestanderinfrastrukturen?
Anders Kronborg (S), 2023-04-20:
Jeg synes i virkeligheden omvendt, at det vil stritte i alle retninger, hvis vi ikke tager den klimaudfordring, som der er, seriøst.
I sidste periode havde jeg flere gange fornøjelsen af at besøge Grønland, og er man i tvivl om, om der er en klimaforandring, så skal man tage til Grønland.
Så vi har utrolig travlt, og det er også derfor, vi meget tydeligt siger, at vi er nødt til at følge den her proces.
Transportministeren er i fuld gang med at få udrullet drivmidler, der er grønne, og jeg er helt overbevist om, at branchen også er med på den her rejse.
Så jeg deler ikke ordførerens bekymringer, men jeg mener, at vi skal følge det tæt.